## Odluka Ustavnog suda Republike Hrvatske brojU-IIIA-490/2006 od 11. srpnja 2007.

### NN 87/2007 (22.8.2007.), Odluka Ustavnog suda Republike Hrvatske brojU-IIIA-490/2006 od 11. srpnja 2007.

# USTAVNI SUD REPUBLIKE HRVATSKE

**2708**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Matija, Ivan Mrkonjić i Vice Vukojević, članovi
Vijeća, odlučujući o ustavnoj tuž­bi koju je podnijela A. O. iz Z., koju zastupa
B. M., odvjetnica u Z., na sjednici održanoj 11. srpnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: P-7163/01 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositeljici ustavne tužbe A. O. iz Z., S. 2, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 5.100,00 kn.
IV. Naknada iz točke III. izreke ove odluke bit će isplaćena iz državnog
proračuna, u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica ustavne tužbe je, na temelju odredbe članka 63. Ustavnog
zakona o Ustavnom sudu Republike Hrvatske (»Narod­ne novine« broj 99/99., 29/02.
i 49/02. – pročišćeni tekst, u daljnjem tekstu: Ustavni zakon) podnijela 20.
kolovoza 2004. ustavnu tužbu zbog duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 15. lipnja 2001. pred Općinskim sudom u Zagrebu
tužbom Ž. i D. M. protiv podnositeljice, S. H.-Š. i Z. H.-B., radi utvrđenja.
U postupku su poduzete sljedeće radnje, relevantne za odlučivanje o pravima i
obvezama podnositeljice:
– rješenjem od 25. lipnja 2001. sud je podnositeljici dostavio tužbu na odgovor;
– rješenjem od 4. srpnja 2001. sud je tužitelje pozvao na ispravak tužbe;
– ispravak tužbe tužitelji su sudu dostavili 11. srpnja 2001.;
– podneskom od 1. listopada 2001. tužitelji su sudu predložili zakazivanje
ročišta za glavnu raspravu;
– na ročištu održanom 22. studenoga 2001. podnositeljica je, usmeno na zapisnik,
iznijela odgovor na tužbu;
– podneskom od 8. svibnja 2002. tužitelji su proširili tužbu na D. H.;
– rješenjem od 27. kolovoza 2004. sud je utvrdio da je punomoćnik tužitelja,
tužiteljima otkazao punomoć za zastupanje, te da opoziv punomoći za tužitelje
vrijedi od trenutka kada im je opoziv priopćen;
– podneskom od 21. prosinca 2004. tužiteljica D. M. izvijestila je sud da je u
međuvremenu preminuo tužitelj Ž. M., zatim istim su podneskom označeni
nasljednici pok. Ž. M., te je postavljen pod­redni tužbeni zahtjev;
– ročište zakazano za 11. siječnja 2005. otkazano je zbog bolesti uredujućeg
suca;
– podneskom od 14. studenoga 2005. tužiteljice su predložile zakazivanje ročišta
za glavnu raspravu;
– ročišta za glavnu raspravu održana su 23. lipnja 2006. i 22. studenoga 2006.,
te je sud rješenjem od 14. lipnja 2007. zatražio priklop ostavinskog spisa;
– u trenutku donošenja odluke Suda, u predmetu nije bilo zakazano ročište za
glavnu raspravu.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe
članka 29. stavka 1. Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 15. lipnja 2001. pred Općinskim sudom u Zagrebu.
Tužba je podnositeljici dostavljena na odgovor rješenjem suda od 25. lipnja
2001. godine.
Ustavna tužba podnesena je 20. kolovoza 2004., a do tog dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao tri (3) godine, jedan (1) mjesec i dvadeset pet (25) dana.

4.2. POSTUPANJE NADLEŽNOG SUDA

U pravno relevantnom razdoblju sud je, od radnji relevantnih za odlučivanje o
pravima i obvezama podnositeljice, tužbu dostavio podnositeljici na odgovor,
zatim je rješenjem pozvao tužitelje na ispravak tužbe, te održao jedno (1)
ročište za glavnu raspravu.
Nakon podnošenja ustavne tužbe, sud je obaviješten o činjenici smrti pok.
tužitelja Ž. M., zatim održana su dva ročišta za glavnu raspravu, te je sud
rješenjem zatražio priklop ostavinskog spisa.

4.3. PONAŠANJE PODNOSITELJICE USTAVNE TUŽBE
(TUŽENE U PARNIČNOM POSTUPKU)

Podnositeljica ustavne tužbe, kao jedna od više tuženika, nije pridonijela
duljini sudskog postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom predmetu ne radi o složenoj pravnoj
stvari.

OCJENA USTAVNOG SUDA

5. Ustavni sud ocjenjuje da se konkretni parnični postupak u pravno relevantnom
razdoblju vodio preko tri (3) godine, odnosno ukupno preko šest (6) godina, što
ne udovoljava zahtjevu suđenja u razumnom roku. Navedeno naročito imajući u vidu
da je sud prvog stupnja bio neaktivan u razdoblju od 22. studenoga 2001. do 27.
kolovoza 2004.
Slijedom navedenog, a sagledavajući postupak kao jednu jedinstvenu cjelinu,
neučinkovitost i neaktivnost suda prvog stupnja, Ustavni sud utvrđuje da je
podnositeljici povrijeđeno ustavno pravo da zakonom ustanovljeni i nepristrani
sud u razumnom roku odluči o njezinim pravima i obvezama, zajamčeno odredbom
članka 29. stavka 2. Ustavnog zakona.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Visinu naknade, zbog povrede ustavnog prava na donošenje odluke u razumnom
roku, Ustavni sud utvrđuje uzimajući u obzir okolnosti svakog pojedinog
predmeta, uz istodobno uvažavanje ukupnih gospodarskih i socijalnih prilika u
Republici Hrvatskoj.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkas­nije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
9. Odluka o objavi (točka V. izreke) temelji se na odredbi članka 29. Ustavnog
zakona.

Broj: U-IIIA-490/2006
Zagreb, 11. srpnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 87/2007-2708
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)